Synkehull

Synkehull, jordfallshull og doline beskriver jordsmonn som gir etter og kollapser der det er undergravd. Synkehull oppstår særlig i områder med mye kalkstein, hvor kalken er skylt ut av vann, eller hvor det er eller har vært gruvedrift. Inntrengende vann oppløser kalken, og det dannes hull/grotter under jorden. Etter hvert som vannet graver store hull, vil jordmassen over kollapse. Synkehull kan også oppstå ved bortsmelting av en isblokk dannet inne i morener i istiden. Det øverste jordlaget faller sammen og ned i hulrommet. De fleste synkehuller skyldes karstprosesser og er vanligvis runde med varierende størrelse, fra titalls til hundrevis av meter både i diameter og dybde, og varierende i form fra jordforede skåler til bergkantede kløfter. Synkehuller kan dannes gradvis eller plutselig, og finnes over hele verden. Synkehuller som oppstår på bunnen av grunne hav, kalles «blå huller». Dean’s Blue Hole i Bahamas er det nest dypeste kjente synkehullet under havet med dybde 203 meter, og et populært sted for verdensmesterskap i fridykking, samt rekreasjonsdykking. I 2010 oppstod det et 60 meter dypt synkehull i Guatemala by. Dette skyldtes store vannmengder. I Danmark finnes det synkehuller i skogene på kalkrik grunn bak Møns klint, og i området rundt verdens største kalkgruve i Mønsted vest for Viborg. «Røverstuen» og «Hestegraven» i Rold Skov i Himmerland i Jylland er synkehuller; men kalken her ligger rundt 50 meter under jorden, mens hullene bare er rundt 12 meter dype, så de er heller forårsaket av jordsetning rundt en forkastning. Omkring Dødehavet har synkende vannstand forårsaket mer enn 3 000 synkehuller. Referanser Se også Blått hull Eksterne lenker (en) Sinkholes – kategori av bilder, video eller lyd på Commons James, Vincent (18. februar 2014): «What are sinkholes, how do they form and why are we seeing so many?», The Independent.